51. schôdza NR SR - 2.deň - B. popoludní
Dátum: 2021-11-24
Poslanec: Cmorej, Peter (SaS)
Druh vystúpenia: Vystúpenie v rozprave

190. Ďakujem pekne za slovo. V prvom rade veľmi vítam tento zákon, ktorého som spolupredkladateľom. My sme mali viacerí ten istý úmysel. Ani sme o sebe nevedeli, aj Richard Takáč, sme prinášali trošku iné riešenie. Nakoniec ministerstvo súhlasilo s tým riešením, ktoré priniesol Richard. Takže som veľmi rád, že obce už budú môcť diferenc... v tomto prípade dať zľavu z dane zo stavby, pokiaľ je táto stavba určená na športové účely, čo bola aktuálne pomerne veľký problém, lebo spadali pod ostatné stavby. Takže obce mali možnosť buď zaťažiť aj veľké športové haly pomerne vysokou daňou, alebo druhá možnosť bola nevyberať dane ani zo stavieb, ani z iných ostatných stavieb, kde sa vykonávala aj častokrát aj podnikateľská činnosť. Ale, ale teda ak nechceli športoviská zaťažiť, tak nemohli túto daň vyberať z týchto stavieb, keďže to bolo jedna kategória. V zákone o miestnych daniach je ale veľa vecí, ktoré by sme my komunálni poslanci radi upravili. A jedna z nich je aj daň z ubytovania. A preto som veľmi rád, že síce trošku s takým veľkým chvatom, ale sa nám dneska podarilo získať všetky potrebné súhlasy. A za chvíľu prednesiem pozmeňovací návrh, ktorý pridáva aj úpravu dane z ubytovania. Robíme to preto teraz, lebo pokiaľ chcú obce vyberať túto daň podľa nových pravidiel, tak musia upraviť svoje všeobecne záväzné nariadenia a tie musia urobiť, a to musia urobiť ešte v decembri, aby to bolo platné od, od 1. januára. V tomto pozmeňujúcom návrhu, ktorý, ktorý za chvíľočku prečítam, ide v podstate o to, aby bolo možné vyberať daň z ubytovania aj pri, napríklad Airbnb alebo pri takých kategóriách ubytovacích zariadení, ktoré dneska neboli vymenované v tom zákone úplne explicitne. Taktiež rieši problém s tým, že ak nie je známy prevádzkovateľ daného ubytovacieho zariadenia, tak kto bude platiť tú, tú daň. Rieši sa tam napríklad aj prípad, že zástupca platiteľa dane je prevádzkovateľ digitálnej platformy, teda webovej služby, cez ktorú bolo to ubytovanie, ubytovanie zabezpečené, príp. náhradná osoba je vlastník nehnuteľností, pokiaľ nie je jasný prevádzkovateľ. Ešte by som povedal, že viacerí poslanci sme teda rokovali o, o tomto doplnení. Medzi podpísanými chýba napríklad Ľuboš Krajčír, ktorý sa, žiaľ, teda (povedané so smiechom) nenachádzal v sále, keď sme zbierali podpisy. Ale určite aj on ako komunálny poslanec, ktorý bol tiež oslovený s touto iniciatívou a tiež sa o to zaujímal, by sa rád pripísal. Takže idem čítať pozmeňujúci návrh. Ale ešte predtým, aby som na to nezabudol, poprosím vyňať zo spoločnej správy hlasovanie o prvom bode na osobitné hlasovanie, nakoľko už nebude po podaní tohto pozmeňujúceho návrhu ten prvý bod, teda nebude niekde dávať zmysel. Takže idem čítať pozmeňujúci návrh. Pozmeňujúci návrh poslancov Národnej rady Slovenskej republiky Petra Cmoreja, Milana Vetráka, Richarda Nemca, Karola Kučeru a Gábora Grendela k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov (tlač 719). Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady, sa mení a dopĺňa takto: 1. V čl. I sa doterajší bod označuje ako bod 1 a dopĺňa sa bodmi 2 až 9, ktoré znejú: „2. V § 37 sa za slová „prechodné ubytovanie“ vkladajú slová „fyzickej osoby“, za slovom „liečební,“ sa vypúšťa slovo „turistická“ a na konci sa pripájajú tieto slová: „a iné zariadenie poskytujúce odplatné prechodné ubytovanie fyzickej osobe“. (Ruch v sále a zaznievanie gongu.) 3. § 38 vrátane nadpisu znie:... (Prerušenie vystúpenia predsedajúcim.) Grendel, Gábor, podpredseda NR SR 191. Kolegovia, poprosím vás, buď mimo sály, alebo trošku tichšie skúste. Cmorej, Peter, poslanec NR SR 192. „§ 38 Osoby zúčastnené na plnení daňovej povinnosti: (1) Daňovníkom je fyzická osoba, ktorá sa v zariadení odplatne prechodne ubytuje. (2) Platiteľom dane je prevádzkovateľ zariadenia, ktorý odplatné prechodné ubytovanie fyzickej osobe poskytuje. Ak nemožno určiť prevádzkovateľa zariadenia, platiteľom dane je vlastník nehnuteľnosti alebo jej časti, v ktorej sa odplatné prechodné ubytovanie fyzickej osobe poskytuje. Ak je nehnuteľnosť alebo jej časť, v ktorej sa poskytuje odplatné prechodné ubytovanie, vo vlastníctve viacerých osôb, platiteľom dane je každý z nich a za daň ručia spoločne a nerozdielne. (3) Zástupca platiteľa dane je fyzická osoba alebo právnická osoba, ktorá sprostredkuje odplatné prechodné ubytovanie medzi platiteľom dane a daňovníkom prostredníctvom prevádzkovania digitálnej platformy, poznámka pod čiarou 22d) s ponukou zariadení na území obce poskytujúcich odplatné prechodné ubytovanie. Poznámka pod čiarou k odkazu 22d znie: „22d) § 2 písm. ag) zákona č. 595/2003 Z. z. o dani z príjmov v znení zákona č. 344/2017 Z. z.“ 4. V § 39 sa na konci, sa na konci bodka nahrádza čiarkou a pripájajú sa tieto slová: „najviac však 60 prenocovaní u jedného platiteľa dane v jednom kalendárnom roku.“ 5. § 41 vrátane nadpisu znie: „§ 41 Vznik a zánik daňovej povinnosti Daňová povinnosť vzniká dňom poskytnutia odplatného prechodného ubytovania fyzickej osobe a zaniká dňom ukončenia poskytovania odplatného prechodného ubytovania fyzickej osobe.“ 6. Za § 41 sa vkladajú § 41a až 41d, ktoré vrátane nadpisov znejú: „§ 41a Oznamovacia povinnosť (1) Platiteľ dane je povinný obci oznámiť najneskôr v deň začatia poskytovania odplatného prechodného ubytovania ubytovaciu kapacitu zariadenia a ukončenie poskytovania odplatného prechodného ubytovania je platiteľ dane povinný obci oznámiť najneskôr do 30 dní odo dňa ukončenia poskytovania odplatného prechodného ubytovania. Platiteľ dane je povinný obci oznámiť všetky zmeny skutočností rozhodujúcich pre určenie dane do 30 dní odo dňa, keď tieto skutočnosti nastali. (2) Platiteľ dane je povinný na účely tejto dane viesť podrobnú evidenciu fyzických osôb, ktorým bolo odplatné prechodné ubytovanie poskytované. Evidenciu fyzických osôb vedie v listinnej podobe alebo elektronickej podobe formou evidenčnej knihy, ktorá obsahuje meno a priezvisko fyzickej osoby, adresu trvalého pobytu, dátum narodenia, číslo a druh preukazu totožnosti, ktorým môže byť občiansky preukaz, cestovný pas alebo iný doklad preukazujúci, preukazujúci totožnosť daňovníka, dĺžku pobytu (počet prenocovaní) a ďalšie záznamy potrebné pre správne určenie dane. Evidenčnú knihu je povinný viesť prehľadne a zápisy usporadúvať postupne z časového hľadiska podľa vzniku daňovej povinnosti. (3) Platiteľ dane je povinný obci oznámiť, že namiesto neho daň sčasti alebo úplne vyberá zástupca platiteľa dane, ktorý na seba preberá plnenie daňovej povinnosti za platiteľa dane. Platiteľ dane vedie podrobnú evidenciu podľa odseku 2 za všetky fyzické osoby, ktorým bolo odplatné prechodné ubytovanie poskytnuté. (4) Platiteľ dane oznamuje obci základ dane podľa § 39 v lehote a spôsobom ustanoveným všeobecne záväzným nariadením. Poznámka pod čiarou 11) Ak časť povinností alebo celú daňovú povinnosť plní za platiteľa dane zástupca platiteľa dane, základ dane podľa § 39 sa znižuje o základ dane, ktorý za platiteľa dane prebral jeho zástupca. § 41b Určenie dane podľa pomôcok (1) Obec písomne vyzve platiteľa dane, ktorý nesplní oznamovaciu povinnosť, na jej splnenie v primeranej lehote, ktorá nemôže byť kratšia ako osem dní. (2) Ak platiteľ dane nesplní oznamovaciu povinnosť ani na základe výzvy podľa odseku 1, obec zistí základ dane a určí daň podľa pomôcok. Základom dane pri určovaní dane podľa pomôcok je súčin ubytovacej kapacity zariadenia (počet lôžok) v čase určenia dane podľa pomôcok a počtu dní v kalendárnom roku, za ktoré si platiteľ dane nesplnil oznamovaciu povinnosť podľa § 41a. Na určovanie dane podľa pomôcok nemá vplyv vznik a zánik daňovej povinnosti podľa § 41. (3) Obec oznámi platiteľovi dane určenie dane podľa pomôcok, pričom dňom začatia určenia dane podľa pomôcok je deň uvedený v oznámení. (4) Na postup obce pri určení dane podľa pomôcok sa vzťahuje osobitný predpis. 37a) Osobitné ustanovenie... § 41c Osobitné ustanovenia pre zástupcu platiteľa dane Obec môže so zástupcom platiteľa dane uzavrieť dohodu o náležitostiach rozsahu a spôsobu vedenia evidencie podľa § 41a ods. 2 na účely platenia dane, spôsobe vyberania dane, náležitostiach potvrdenia o zaplatení dane, lehotách a spôsobe odvodu dane obci. Zástupca platiteľa dane oznamuje obci základ dane podľa § 39 v lehote a spôsobom ustanoveným všeobecne záväzným nariadením. 11) Zástupca platiteľa dane vyberá daň od daňovníka v mene platiteľa dane, ktorú odvádza na účet správcu dane. Platba na účet správcu dane sa považuje za odvedenú daň. Postup podľa osobitného predpisu vzťahujúci sa na neoznačenú platbu, 22e), sa nepoužije, ak zástupca platiteľa dane preukáže, že k odvedeniu dane došlo v dôsledku chyby v písaní, počítaní alebo inej zrejmej nesprávnosti. § 41d Paušálna daň (1) Obec môže ustanoviť všeobecne záväzným nariadením, 11) paušálnu sadzbu dane. Paušálna sadzba dane je sadzba dane za jedno lôžko z ubytovacej kapacity zariadenia za... na kalendárny rok. (2) Paušálna daň sa vypočíta ako súčin paušálnej sadzby dane a najväčšej ubytovacej kapacity zariadenia za posledný rok. Na zmeny ubytovacej kapacity počas kalendárneho roka sa neprihliada. Paušálna daň sa uplatní, ak s ňou platiteľ dane súhlasí. Na platiteľa dane sa v tomto prípade nevzťahuje ustanovenie § 41a (2). (3) Obec vyrubí paušálnu daň rozhodnutím. Obec môže v rozhodnutí určiť platenie paušálnej dane v splátkach. Splátky sú splatné v lehotách určených obcou v rozhodnutí; platiteľ dane môže vyrubenú daň zaplatiť aj naraz najneskôr v lehote splatnosti prvej splátky. Poznámka pod čiarou k odkazu 22e znie: „22e) § 55 ods. 11 druhá a tretia veta zákona č. 563/2009 Z. z.“ 7. § 43 vrátane nadpisu znie: „§ 43 Splnomocňovacie ustanovenie Obec ustanoví všeobecne záväzným nariadením, 11) najmä náležitosti oznamovacej povinnosti podľa § 41a, sadzbu dane, prípadne rôzne sadzby dane podľa § 40 ods. 2, paušálnu daň podľa § 41d, spôsob a lehoty platenia dane, oslobodenia od dane alebo zníženia dane.“ 8. V § 99d odsek 4 znie: „(4) Vzor tlačiva priznania k dani z nehnuteľností, k dani za psa a k dani z vonkajšej reklamy určí Ministerstvo financií Slovenskej republiky a uverejní ho na svojom webovom sídle s vyznačením dátumu uverejnenia. V tomto tlačive daňovník označí druh priznania, ktorým je priznanie, čiastkové priznanie, opravné priznanie a dodatočné priznanie.“ 9. Za § 104k sa vkladá § 104l, ktorý vrátane nadpisu znie: „§ 104l Prechodné ustanovenia k úpravám účinným dňom vyhlásenia (1) Platiteľ dane za ubytovanie je povinný v zdaňovacom období roku 2022 pri plnení si oznamovacej povinnosti podľa § 41a ods. 1 oznámiť ubytovaciu kapacitu zariadenia do 31. decembra 2022. (2) Vzor tlačiva priznania k dani z nehnuteľností, k dani za psa, za psa, k dani za predajné automaty a k dani za nevýherné hracie prístroje ustanovený podľa § 99d ods. 4 v znení účinnom do nadobudnutia účinnosti tohto zákona zostáva v platnosti pre príslušné zdaňovacie obdobie.“ Ďakujem, skončil som.